**2. NAPIREND**

**E l ő t e r j e s z t é s**

**Salföld Község Önkormányzata Képviselő-testületének**

**2017. október 30-i nyilvános rendkívüli testületi ülésére**

**Tárgy: A háziorvosi körzet Kővágóörs- Kékkút- Salföld közötti feladat ellátási megállapodás elfogadása**

**Előterjesztő: Fábián Gusztáv, polgármester**

**Előkészítette: Tóthné Titz Éva jegyzőt helyettesítő aljegyző**

**----------------------------** Jogszabállyal nem ellentétes

 Előterjesztő

 -----------------------------------

 Tóthné Titz Éva jegyzőt helyettesítő aljegyző

Tisztelt Képviselő-testület!

Az N-MED Kft. képviseletében Gyenesné Dr. Nagy Eleonóra háziorvosi körzetének feladat-ellátása 2017. október 1-től december 31-ig tartós helyettesítéssel történik Kővágóörs, Salföld és Kékkút településeken. A települések Képviselő-testületei döntöttek arról, hogy 2017. december 31-vel a feladat-ellátási szerződést a háziorvos kérelmére, - egészségügyi állapotára tekintettel - közös megegyezéssel megszüntették.

A háziorvosi körzet ellátási kötelezettjei az önkormányzatok. A praxisjoggal 2018. január 1-től 6 hónapig még Gyenesné Dr. Nagy Eleonóra rendelkezik, a praxist értékesítheti.

2018. január 1-től az Önkormányzatnak lehetősége van a háziorvosi praxist betöltetlen körzetként helyettesítéssel ellátva működtetni tovább és a Nemzeti Egészségbiztosítási Alapkezelővel finanszírozási szerződést kötni.

Ezen finanszírozási szerződéshez benyújtani szükséges:

* jogerős működési engedélyt, amely a háziorvosi és iskola-egészségügyi ellátásokra vonatkozik,
* törzskönyvi kivonatot,
* aláírási címpéldányt,
* bankszámla szerződést,
* képviselő-testületi határozatok, melyben az iskola-egészségügyi feladatokról is határoznak,
* a helyettes orvossal kötött megbízási szerződés,
* kérelem, melyben kérelmezik a benyújtott dokumentumok alapján a finanszírozási szerződés kötését, valamint a TAJ jogviszony ellenőrzéséhez szükséges jelszó kiadását,
* asszisztens kinevezése (amennyiben a helyettes orvos biztosítja az asszisztenciát az Önkormányzat nyilatkozata az asszisztens foglalkoztatásával kapcsolatban), bizonyítványa,
* helyettes orvos diplomája és szakvizsgája

A felsorolt dokumentumok benyújtási határideje 2017. december 5.

A finanszírozási szerződés megkötéséhez szükséges a képviselő-testületek döntése. Kővágóörs Község 2018. január 1-től vállalja a háziorvosi körzethez tartozó gesztori feladatokat, Salföld és Kékkút községek pedig felhatalmazzák Kővágóörs települést a gesztori feladatok ellátására, a finanszírozási szerződés megkötésére, a működési engedély kérelmének benyújtására, a helyettes orvossal történő feladat-ellátási szerződés megkötésére.

A háromoldalú feladat ellátási megállapodás tervezetet az előterjesztés melléklete tartalmazza.

**Határozati javaslat:**

**Salföld Község Önkormányzata az előterjesztés szerinti - háziorvosi és iskola egészségügyi alapellátás biztosítására - feladat ellátási megállapodást jóváhagyja.**

**A Képviselő testület felhatalmazza a Polgármestert a feladat ellátási megállapodás aláírására.**

**Felelős: Fábián Gusztáv polgármester**

**Határidő: azonnal**